Sve veće razlike između Izraela i SAD-a
Predsjednik Obama ne slaže se s izraelskim premijerom oko gradnje židovskih naselja na okupiranim područjima niti kada je u pitanju kon
Pozivajući izraelsku vladu da prestane s gradnjom novih židovskih naselja i proširivanjem postojećih, predsjednik Obama je bio neuobičajeno oštar. Predsjednik Obama o ovom je pitanju nedavno u Washingtonu razgovarao s izraelskim premijerom Benyaminom Netanyahuom. Američka državna tajnica Hillary Clinton također je u oštrim tonovima ponovila zahtjev Washingtona. U i oko 120 židovskih naselja na Zapadnoj obali živi gotovo 300 tisuća Izraelaca – među oko dva i pol milijuna Palestinaca. Većina zemalja smatra ova naselja ilegalnima, jer prema međunarodnom pravu ona se nalaze na okupiranom teritoriju. Bez obzira na snažan američki pritisak, izraelski premijer Netanyahu izjavio je da će se gradnja nastaviti u postojećim naseljima jer je prirodno da se ona šire. Američka je traženja Netanyahu nazvao 'nerazumnima'. Jedan od ministara u vladi Benyamina Netanyahua, Benny Begin smatra da su židovska naselja na Zapadnoj obali legitimna. Begin čak Zapadnu obalu niti ne zove tako, već taj teritorij naziva bliblijskim imenom – Judeja i Samarija. Predsjednik Obama ne slaže se s izraelskim premijerom niti kada je u pitanju konačno rješenje izraelsko-palestinskog sukoba. Iako premijer Netanyahu tvrdi da je spreman obnoviti mirovne pregovore s Palestincima, on ne želi podržati ideju palestinske države. Philip Wilcox, direktor američke Zaklade za mir na Srednjem istoku koji je kao američki diplomat radio u Jeruzalemu, kaže da su danas razlike između Sjedinjenih Država i Izraela očite. Nakon susreta s izraelskim premijerom, američki se predsjednik nedavno sastao i s predsjednikom Palestinske uprave Mahmudom Abbasom. Bivši suradnik palestinskog vođe, Ghaith al-Omari – koji danas radi u Američkoj radnoj skupini za Palestinu – kaže da Bijela kuća želi ishoditi izraelske ustupke jer smatra da će na taj način ojačati prestiž Mahmuda Abbasa među Palestincima. Izraelska je vlada najavila da neće graditi nova naselja te da će demontirati sva provizorna naselja na isturenim točkama na Zapadnoj obali. M.J. Rosenberg, iz Foruma za izraelsku politiku, kaže da Obamin zahtjev u vezi izraelske gradnje na okupiranom područjima svima daje na znanje da Sjedinjene Države žele da ih se smatra nepristranim posrednikom u mirovnom procesu. Palestinska strana kaže da neće obnavljati pregovore s Izraelom sve dok se ne obustavi gradnja. Ghaith al-Omari nada se da vlada predsjednika Obame neće posustati u svom zahtjevu. Državna tajnica Hillary Clinton najavila je objavljivanje konkretnih prijedloga za Izrael i Palestince koji se odnose na način na koji bi se trebalo postići mirovno rješenje, koje podrazumijeva postojanje dvije države, Izraela i Palestine. Očekuje se da će Sjedinjene Države od arapskih zemalja u regiji također zatražiti da poduzmu konkretne mjere u odnosu na Izrael, kojima je cilj ojačati međusobno povjerenje i stvoriti bolju atmosferu za pregovore o miru.